KIRJALLINEN KYSYMYS E-1116/00

esittäjä(t): Theresa Villiers (PPE-DE) komissiolle

(11. huhtikuuta 2000)

Aihe: Euroopan jälleenrakennus- ja kehityspankin venäläisille yrityksille myöntämät lainat

1. Onko komissio vakuuttunut siitä, että Euroopan jälleenrakennus- ja kehityspankki noudattaa pankin perustamisesta tehtyä sopimusta ja suuntaviivojaan myöntäessään lainoja venäläisille yrityksille?

2. Minkälaisilla tarkastuksilla varmistetaan, että pankki noudattaa tätä sopimusta ja suuntaviivojaan myöntäessään lainoja venäläisille yrityksille?

3. Aikooko komissio tarkastella uudelleen Euroopan jälleenrakennus- ja kehityspankista tehtyä sopimusta ja pankille laadittuja suuntaviivoja venäläisille yrityksille myönnettävien lainojen yhteydessä?

4. Onko komission tietoon tullut seikkoja, jotka osoittaisivat, että pankista tehtyä sopimusta ja sille laadittuja suuntaviivoja on rikottu myönnettäessä lainoja venäläisille yrityksille?

5. Mihin toimiin komissio ryhtyy, jos löytyy näyttöä siitä, että pankki on rikkonut kyseistä sopimusta tai suuntaviivoja myöntäessään lainoja venäläisille yrityksille?

Pedro Solbes Miran komission puolesta antama vastaus

(9. kesäkuuta 2000)

1. Euroopan jälleenrahoitus- ja kehityspankki (EBRD) toimii sen perustamisesta tehdyn sopimuksen puitteissa antaessaan luottoja yksittäisille maille tai toimiin tai niissä toimiville yksiköille. Sopimuksen 1 ja 2 artiklassa määritellään EBRD:n tarkoitus ja tehtävät ja johtokunnan laatima toimintapolitiikka. Sopimuksen 11 artiklan 2 kohdassa edellytetään johtokunnan vahvistavan, että sen tarkoitus ja tehtävät täyttyvät täysin EBRD:n toiminnassa joka maassa, jossa sillä on toimintaa.

Vahvistaminen tapahtuu hyväksymällä maakohtaisia strategioita. Maastrategiat hyväksytään tai tarkistetaan vuosittain pankin perustamisesta tehdyn sopimuksen 11 artiklan 2 kohdan säännösten nojalla. Siinä tarkistetaan EBRD:n toimet ja määritellään niiden painopistealueet asianomaisissa maissa. Johtokunta hyväksyy strategiat.

EBRD valmistelee Venäjän federaation vuoden 2000 maastrategiaa, joka annettaneen piakkoin johtokunnan hyväksyttäväksi.

EBRD:n edellytetään kehittävän kaikkia operatiivisia toimiaan Venäjällä yllämainittujen asiakirjojen puitteissa, jotka ovat johdonmukaiset pankin perustamisesta tehdyn sopimuksen kanssa. Komissio, joka on yhteisön edustaja EBRD:n johtokunnassa, on hyväksynyt EBRD:n aikaisemmat Venäjää koskevat maastrategiat koordinoiden tätä työtä jäsenvaltioiden ja Euroopan investointipankin (EIP) edustajien kanssa ja sillä on täysi syy uskoa, että EBRD:n toimet Venäjällä ovat olleet asiallisia. Tässä yhteydessä komissio viittaa myös vastaukseensa, jonka se antoi Lucio Maniscon(1) esittämään kirjalliseen kysymykseen E-1665/99.

2. Pankin perustamisesta tehdyn sopimuksen VI luvussa määrätään pankin omistajaohjauksen ja -valvonnan (corporate governance) rakenne. Sopimuksen 27 artiklan (ii) kohdassa säädetään, että johtokunnan on laadittava lainoja, takauksia, pääomasijoittamista, pankin lainanottoa, teknisen avun antamista ja muita pankin toimia koskeva politiikka ja tehtävä niitä koskevat päätökset. Venäjää koskeva politiikka ja päätökset sisältyvät selvästi tällaiseen politiikkaan ja tällaisiin päätöksiin. Niinpä nämä toimet eivät ole ainoastaan johtokunnan seurannassa vaan myös sen suorassa valvonnassa. EBRD:n johtokuntaan kuuluu komission (yhteisön puolesta), EIP:n ja jäsenvaltioiden nimittämiä johtajia.

Omistajaohjauksen lisäksi pankista tehdyn sopimuksen 35 artiklan 1 kohdassa edellytetään, että EBRD julkaisee vuosikertomuksen, johon sisältyy tilintarkastajien lausunto sen tilinpidosta, ja toimittaa jäsenilleen kolmen kuukauden välein tai useammin tiivistelmän rahoitusasemastaan ja tuloslaskelman, josta ilmenee sen toiminnallinen tulos. Sopimuksen 35 artiklan 3 kohdassa edellytetään, että kaikki tämän artiklan nojalla laaditut raportit, lausunnot ja julkaisut toimitetaan jäsenille. Hallintoneuvosto tarkasteli EBRD:n vuoden 1999 vuosikertomusta kokouksessaan Riikassa toukokuussa 2000.

Hyväksyessään Venäjän federaation maastrategian johtokunta on vahvistanut, että maassa harjoitettavat toimet ovat johdonmukaisia EBRD:n tarkoituksen ja tehtävien kannalta.

3. Kuten kysymyksen 1 vastauksessa mainittiin EBRD laatii parhaillaan Venäjän federaation vuoden 2000 maastrategiaa. Sen puitteissa järjestettiin EBRD:n johtokomitean erityiskokous 16. helmikuuta 2000 ja johtokunnan seminaari 5. huhtikuuta 2000, jossa keskusteltiin keskeisistä maastrategiaa koskevaan luonnokseen sisällytettävistä asioista. Johtokunnan odotetaan hyväksyvän uusi Venäjää koskeva strategia heinäkuun 2000 loppuun mennessä.

4. Hallintoneuvosto, johtokunta tai puheenjohtaja eivät ole todenneet kysymyksen 3 vastauksessa mainituissa katsauksissa ja arvioissa, että EBRD:n perustamisesta tehdyn sopimuksen säännöksiä tai EBRD:n venäläisille yrityksille myönnettäviä luottoja koskevaa politiikkaa olisi rikottu.

5. Jos komissiolle toimitetaan todisteita, että EBRD:n johto on rikkonut sovittuja toimintaperiaatteita ja -politiikkaa luotonannossaan venäläisille yrityksille, asiaa tarkastellaan ensin sisäisesti ja muiden johtajien kanssa ennen kuin se esitetään asianomaisille elimille (erityisesti EBRD:n johtokunnalle ja tarpeen vaatiessa sen hallintoneuvostolle), jotka päättävät asianmukaisista seuraamuksista.

(1) EYVL C 170 E, 20.6.2000, s. 68.